ธพว.ซับน้ำตาชาวใต้5วันพันล้าน
ผู้ประกอบการเอสเอ็มอี แห่ยื่นกู้สินเชื่อช่วยน้ำท่วมภาคใต้ 5 วัน วงเงินพันล้านบาท
19 ส.ค. 2554

ผู้ประกอบการเอสเอ็มอี แห่ยื่นกู้สินเชื่อช่วยน้ำท่วมภาคใต้ 5 วัน วงเงินพันล้านบาท
เอสเอ็มอีแบงก์ จัดหนักเปิดตัวที่ นครศรีธรรมราช และพุนพิน
เอสเอ็มอีแบงก์ เผยยอดยื่นกู้สินเชื่อช่วยน้ำท่วมภาคใต้แค่ 5 วันกว่า 2,322 ราย วงเงิน 1,080 ล้านบาท อนุมัติแล้ว 1,992 ราย วงเงิน 741
ล้านบาท ผู้ประกอบการ SMEs ชาวจังหวัดนครศรีธรรมราช และอำเภอพุนพิน จังหวัดสุราษฎร์ธานี แห่ร่วมงานเปิดตัว เมื่อเสาร์ที่ 21 พ.ค.
หลายพันคน คาดยื่นกู้เต็ม 2,000 ล้านบาท ภายใน 1 เดือน
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) เปิดเผยว่า เมื่อวันที่ 21–25 พ.ค. 2554 ที่ผ่านมา ธนาคารได้เปิดให้บริการสินเชื่อช่วยเหลือผู้ประสบอุทกภัยภาคใต้ปี 2554 ที่ จ.นครศรีธรรมราช และ จ.สุราษฎร์ธานี โดยยอด ณ วันที่ 21-25 พ.ค. 2554 มีผู้ลงทะเบียนจำนวน 5,361 ราย คิดเป็นวงเงิน 2,735 ล้านบาท
ทั้งนี้ ลูกค้ามีเอกสารครบและยื่นคำขอกู้แล้ว 2,322 ราย เป็นเงิน 1,080 ล้านบาท และเอสเอ็มอีแบงก์ได้อนุมัติเงินกู้แล้วจำนวน 1,992 ราย คิดเป็นเงิน 741 ล้านบาท
นายโสฬส กล่าวว่า สินเชื่อดังกล่าวมีเงื่อนไขผ่อนปรนพิเศษตามมติคณะรัฐมนตรี (ครม.) วันที่ 3 พ.ค. 2554 รวม 2 โครงการ วงเงินรวม 4,000 ล้านบาท คือ โครงการ 1 สินเชื่อ sme-POWER เพื่อผู้ประสบอุทกภัยปี 2554 วงเงิน 2,000 ล้านบาท กู้รายละไม่เกิน 1 ล้านบาท และโครงการ 2 สินเชื่อช่วยเหลือด้านการเงินแก่ผู้ประกอบธุรกิจที่ได้รับผลกระทบจากอุทกภัย วาตภัย และดินโคลนถล่มปี 2554 วงเงิน 2,000 ล้านบาท กู้รายละไม่เกิน 10 ล้านบาท